(ສພຊ) ໃນຕອນບ່າຍຂອງວັນທີ 30 ທັນວາ 2021 ທີ່ຫ້ອງປະຊຸມສະພາປະຊາຊົນແຂວງ (ສພຂ) ບໍລິຄຳໄຊ, ທ່ານ ນາງ ຟອງສະໜຸດ ພົງວິຈິດ ກຳມະການພັກແຂວງ, ເລຂາທິການ ສພຂ ໄດ້ຕາງໜ້າຄະນະປະຈຳສະພາປະຊາຊົນແຂວງ ຖະແຫລງຂ່າວຕໍ່ສື່ມວນຊົນກ່ຽວກັບການດໍາເນີນກອງປະຊຸມສະໄໝສາມັນເທື່ອທີ 2 ຂອງ ສພຂ ບໍລິຄຳໄຊ ຊຸດທີ II ອີງຕາມ ກົດໝາຍວ່າດ້ວຍສະພາປະຊາຊົນແຂວງ ສະບັບປັບປຸງ ປີ 2020 ມາດຕາ 59 ກ່ຽວກັບກອງປະຊຸມສະໄໝສາມັນ ປະຈໍາປີ ຂອງ ສພຂ; ສະນັ້ນ, ກອງປະຊຸມສະໄໝສາມັນເທື່ອທີ 2 ຂອງສພຂ ບໍລິຄໍາໄຊ ຊຸດທີ II ຈະໄດ້ໄຂຂຶ້ນຢ່າງເປັນທາງການ ໃນຕອນເຊົ້າຂອງວັນທີ 5–7 ມັງກອນ 2022 (ເປັນເວລາ 2 ວັນເຄິ່ງ) ທີ່ຫ້ອງປະຊຸມສພຂ ບໍລິຄຳໄຊ;
ກອງປະຊຸມຄັ້ງນີ້, ຈະໄດ້ສຸມໃສ່ຄົ້ນຄວ້າ, ພິຈາລະນາ ແລະ ຮັບຮອງເອົາບັນຫາສໍາຄັນພື້ນຖານຂອງແຂວງ ດັັ່ງນີ້:
ກອງປະຊຸມ ຍັງໄດ້ຮັບຟັງການປະກອບຄຳເຫັນຂອງອົງການແນວລາວສ້າງຊາດ ທີ່ໄດ້ຕາງໜ້າອົງການຈັດຕັ້ງມະຫາຊົນ ປະກອບຄຳເຫັນຕີລາຄາຕໍ່ການເຄື່ອນໄຫວວຽກງານໃນໄລຍະຜ່ານມາ ຂອງ ສພຂ; ພ້ອມນີ້ ຍັງຈະໄດ້ຮັບຟັງການລາຍງານ, ອະທິບາຍ, ຊີ້ແຈງຈາກການນຳຂອງແຂວງ, ພະແນກການທີ່ກ່ຽວຂ້ອງຈໍານວນໜຶ່ງ ຕໍ່ກັບຄຳຊັກຖາມ ແລະ ການປະກອບຄຳເຫັນຂອງບັນດາທ່ານສະມາຊິກສະພາປະຊາຊົນແຂວງ ເຊິ່ງບັນດາເນື້ອໃນທີ່ນຳມາຄົ້ນຄວ້າ, ພິຈາລະນາໃນກອງປະຊຸມຄັ້ງນີ້, ລ້ວນແລ້ວແຕ່ມີຄວາມໝາຍຄວາມສໍາຄັນຍິ່ງ ໃນການຍົກສູງຄວາມຮັບຜິດຊອບ ຕາມພາລະບົດບາດ, ສິດ ແລະ ໜ້າທີ່ຂອງ ສພຂ ກໍຄືສະມາຊິກສະພາປະຊາຊົນແຂວງ; ສະນັ້ນ, ຕາງໜ້າ ຄະນະປະຈໍາສະພາປະຊາຊົນແຂວງ ຂໍຖືໂອກາດເຊີນຊວນມາຍັງອົງການຈັດຕັ້ງພັກ-ລັດ, ອົງການຈັດຕັ້ງສັງຄົມ, ປະຊາຊົນບັນດາເຜົ່າຊາວແຂວງບໍລິຄຳໄຊ ຈົ່ງໄດ້ພ້ອມກັນເຂົ້າຮ່ວມຕິດຕາມ, ໃຫ້ການສະໜັບສະໜູນ ເຮັດໃຫ້ກອງປະຊຸມຄັ້ງນີ້ ໄດ້ຮັບຜົນສຳເລັດຕາມຄາດໝາຍທີ່ວາງໄວ້.
ກອງປະຊຸມໃນຄັ້ງນີ້ ຍັງຈະໄດ້ດຳເນີນຮູບແບບປົກກະຕິ ແລະ ຮູບແບບທາງໄກ ໂດຍຈະໄດ້ປະຕິບັດຕາມມາດຕະການປ້ອງກັນພະຍາດໂຄວິດ–19 ຢ່າງເຂັ້ມງວດ ແລະ ຍັງຈະໄດ້ຖ່າຍທອດສົດ ບາງເນື້ອໃນທີ່ສຳຄັນຈຳນວນໜຶ່ງ ຜ່ານສະຖານີວິທະຍຸຂອງແຂວງບໍລິຄຳໄຊ ແລະ ເປີດກວ້າງການປະກອບຄຳຄິດຄຳເຫັນ, ຄໍາສະເໜີຈາກພໍ່ແມ່ປະຊາຊົນບັນດາເຜົ່າ ໃນໄລຍະດຳເນີນກອງປະຊຸມ ສາມາດໂທລະສັບສາຍດ່ວນໝາຍເລກ 054 156 ໂດຍບໍ່ເສຍຄ່າບໍລິການ.